

GODIŠNJE IZVJEŠĆE

O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA ZA KOMERCIJALNE SVRHE

ZA 2018. GODINU

lipanj 2019.

SADRŽAJ:

1. UVOD
	1. DEFINICIJE
	2. UVJETI ZA IZVOZ I UVOZ ROBE VOJNE NAMJENE I NEVOJNIH UBOJNIH SREDSTAVA TE PRIJENOS OBRAMBENIH PROIZVODA UNUTAR EUROPSKE UNIJE
	3. BAZA PODATAKA
2. IZVJEŠĆE O IZDANIM DOZVOLAMA ZA IZVOZ/PRIJENOS, UVOZ/PRIJENOS I PRUŽANJE USLUGA
3. IZVJEŠĆE O FINANCIJSKIM POKAZATELJIMA REALIZACIJE DOZVOLA
	1. FINANCIJSKA REALIZACIJA DOZVOLA IZDANIH U 2018. GODINI
	2. UKUPNI FINANCIJSKI POKAZATELJI REALIZACIJE DOZVOLA U 2018. GODINI S DODANOM REALIZACIJOM DOZVOLA KOJE SU IZDANE U 2017. GODINI, A REALIZIRANE U 2018. GODINI
		1. Izvoz/prijenos robe vojne namjene i nevojnih ubojnih sredstava
		2. Pružene usluge za robu vojne namjene
		3. Uvoz/prijenos robe vojne namjene i nevojnih ubojnih sredstava
4. ZAKLJUČAK

GODIŠNJE IZVJEŠĆE

O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA ZA KOMERCIJALNE SVRHE ZA 2018. GODINU

# UVOD

Ministarstvo gospodarstva, poduzetništva i obrta dužno je, temeljem članka 25. stavka 2. Zakona o nadzoru prometa robe vojne namjene i nevojnih ubojnih sredstava (Narodne novine, broj 80/13, u daljnjem tekstu: Zakon), do 30. travnja tekuće godine izraditi godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za prethodnu godinu i dostaviti ga na usvajanje Vladi Republike Hrvatske.

Godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za 2018. godinu (u daljnjem tekstu: Godišnje izvješće za 2018.) sadrži informacije o izdanim dozvolama za izvoz/prijenos i uvoz/prijenos robe vojne namjene i nevojnih ubojnih sredstava za komercijalne svrhe, pružanje usluga za robu vojne namjene te financijske pokazatelje o realizaciji dozvola.

Pored Zakonom propisane obveze, cilj Godišnjeg izvješća za 2018. jest transparentno informirati javnost o činjenicama od značaja za nacionalnu sigurnost, vanjsku politiku i gospodarske interese Republike Hrvatske. Isto tako cilj mu je objediniti sve aktivnosti koje su tijekom godine poduzimala nadležna javnopravna tijela Republike Hrvatske kako bi se uspostavio što uspješniji i učinkovitiji sustav kontrole izvoza i uvoza robe vojne namjene i nevojnih ubojnih sredstava.

##  1.1. DEFINICIJE

U odredbe Zakona ugrađene su definicije preuzete iz regulative Europske unije te u smislu Zakona i Godišnjeg izvješća za 2018. imaju sljedeće značenje:

* „Roba vojne namjene“ je roba koja je uglavnom, ali ne isključivo, konstruirana, izrađena, sastavljena ili modificirana za vojnu namjenu, uključujući tehnologiju i softver povezan uz tu robu te je navedena u Popisu robe vojne namjene.
* „Obrambeni proizvod“ podrazumijeva svaki proizvod naveden u Popisu obrambenih proizvoda koji određuje Europska komisija.
* „Nevojna ubojna sredstva“ podrazumijevaju robu navedenu u Popisu nevojnih ubojnih sredstava za komercijalne svrhe. Popis nevojnih ubojnih sredstava, definiran u Prilogu III. Uredbe o  popisu robe vojne namjene, obrambenih proizvoda i nevojnih ubojnih sredstava (Narodne novine, br. 26/18 i 37/18), je nacionalni propis, a svaka država članica Europske unije ima mogućnost sama odlučivati koja vrsta ubojnih sredstava će se nalaziti na njezinom nacionalnom popisu. U nevojna ubojna sredstva spadaju lovačko i sportsko oružje te dijelovi tog oružja, lovačko i sportsko streljivo i njegovi dijelovi te gospodarski eksplozivi, baruti i određeni pirotehnički proizvodi.
* „Usluge“ čine pribavljanje koristi, prenošenje prava te ostale poslovne aktivnosti koje se odnose na robu vojne namjene, uključujući brokerske usluge i tehničku pomoć.
* „Brokerske usluge“ čini pregovaranje ili ugovaranje poslova za kupnju, prodaju ili nabavu robe vojne namjene, navedenu u Popisu robe vojne namjene, iz jedne strane države u bilo koju drugu stranu državu te prodaju i kupnju robe vojne namjene navedene u Popisu robe vojne namjene koja se nalazi u jednoj stranoj državi za prijenos u drugu stranu državu. Brokerskim uslugama ne smatraju se pomoćne usluge. Pomoćne usluge su prijevozništvo, financijske usluge, osiguranje ili reosiguranje i oglašavanje ili promidžba.
* „Tehnička pomoć“ predstavlja svaku pomoć u svezi s popravkom, razvojem, proizvodnjom, sastavljanjem, testiranjem ili održavanjem robe vojne namjene te bilo koja druga pomoć koja se tehnički odnosi na robu vojne namjene te koja može imati oblik upute, osposobljavanja, prijenosa poslovnog znanja i stručnih ili savjetodavnih usluga. Tehnička pomoć uključuje i usmene oblike pomoći, pisane ili glasovne instrukcije, treninge, prijenose poslovnog znanja ili vještina ili konzultantske usluge.
* „Prijenos“ podrazumijeva svaki transfer ili kretanje obrambenih proizvoda od dobavljača u jednoj državi članici Europske unije do primatelja u drugoj državi članici Europske unije.

## 1.2. UVJETI ZA IZVOZ I UVOZ ROBE VOJNE NAMJENE I NEVOJNIH UBOJNIH SREDSTAVA TE PRIJENOS OBRAMBENIH PROIZVODA UNUTAR EUROPSKE UNIJE

Zakonom su propisani uvjeti za izvoz i uvoz robe, pružanje usluga te prijenos obrambenih proizvoda između država članica Europske unije, ovlasti za izdavanje dozvola za izvoz/uvoz, prijenos obrambenih proizvoda te pružanje usluga koje se odnose na robu vojne namjene, nadležnosti tijela državne uprave koja sudjeluju u njegovoj provedbi, prava i obveze izvoznika, uvoznika i pružatelja usluga, uvjeti za obavljanje djelatnosti propisanih navedenim Zakonom te nadzor i upravne mjere za prekršitelje Zakona kada su ugroženi nacionalni ili vanjskopolitički interesi Republike Hrvatske.

Izvoz/uvoz robe vojne namjene i nevojnih ubojnih sredstava te prijenos obrambenih proizvoda, temeljem Zakona, mogu obavljati samo pravne i fizičke osobe – obrtnici upisane u Očevidnik izvoznika i uvoznika robe vojne namjene i nevojnih ubojnih sredstava.

Pružanjem usluga mogu se baviti osobe registrirane za obavljanje djelatnosti proizvodnje, odnosno posredovanja na domaćem i inozemnom tržištu robom navedenom u Popisu robe vojne namjene, sa sjedištem na teritoriju Republike Hrvatske te upisane u Očevidnik pružatelja usluga za robu vojne namjene.

Tablica br. 1. Broj trgovačkih društava upisanih u Očevidnike do 31. prosinca 2018. godine

|  |  |
| --- | --- |
| Trgovačka društva upisana u Očevidnik izvoznika i uvoznika robe vojne namjene i nevojnih ubojnih sredstava | 238 |
| Trgovačka društva upisana u Očevidnik pružatelja usluga za robu vojne namjene |  39 |

\* Izvor: evidencija Ministarstva gospodarstva, poduzetništva i obrta

U skladu s člankom 5. Zakona, propisano je da dozvole za izvoz i uvoz, pružanje usluga i prijenos obrambenih proizvoda, izdaje ministarstvo nadležno za gospodarstvo temeljem suglasnosti Povjerenstva za davanje suglasnosti za izvoz i uvoz robe vojne namjene i nevojnih ubojnih sredstava, prijenos obrambenih proizvoda te pružanje usluga za robu vojne namjene (u daljnjem tekstu: Povjerenstvo). Povjerenstvo čine predstavnici ministarstava nadležnih za obranu, unutarnje poslove, vanjske poslove, carinu i gospodarstvo. Suglasnost za izdavanje dozvola daje se jednoglasnom odlukom svih članova Povjerenstva.

U 2018. godini Povjerenstvo je održalo 26 sjednica. Na dnevnom redu sjednica Povjerenstva bilo je 1086 zahtjeva za izdavanje dozvola. Za 15 zahtjeva postupak je obustavljen, odnosno zahtjevi su odbijeni ili odbačeni. Povjerenstvo je dalo suglasnost za izdavanje ukupno 1071 dozvole, od toga za 866 pojedinačnih dozvola za izvoz/uvoz/prijenos, 35 globalnih dozvola i 8 dozvola za pružanje usluga. Izdane su i 162 dozvole za privremeni izvoz, uvoz ili prijenos u svrhu slanja robe na sajmove, izložbe, prezentacije, popravke i sl.

Zakon omogućava i izdavanje globalne izvozne dozvole za izvoz istovrsne robe vojne namjene u jednu ili više država, uzimajući u obzir vrstu robe i dugoročnost izvoznog posla te državu u koju se ta roba izvozi. Međutim, globalna izvozna dozvola može se izdati samo za izvoz oklopne ili zaštitne opreme, konstrukcija i komponenti iz kategorije ML13. Popisa robe vojne namjene za potrebe međunarodnih javnih natječaja, ispitivanja, izložbe ili prezentacije, s rokom važenja do jedne godine i ne može se više produžiti.

S obzirom na to da postupak izdavanja dozvola zahtijeva određeno vremensko razdoblje, propisivanjem ove odredbe omogućeno je domaćim proizvođačima zaštitne opreme sudjelovanje na međunarodnim javnim natječajima, ispitivanjima, izložbama ili prezentacijama u dužem vremenskom razdoblju.

Globalna dozvola za prijenos izdaje se za prijenos obrambenih proizvoda prema primateljima u državama članicama Europske unije. Stranka temeljem te dozvole ima pravo prijenosa u neograničenoj količini i vrijednosti robe temeljem jedne dozvole tijekom 3 godine. Na taj se način pridonosi ubrzavanju procesa isporuke i smanjenju administrativnih prepreka.

Opća dozvola za prijenos izdaje se za prijenos obrambenih proizvoda primateljima u drugim državama članicama Europske unije te primateljima u Republici Hrvatskoj koji zadovoljavaju uvjete navedene u dozvoli. Opća dozvola nalazi se na internetskoj stranici Ministarstva gospodarstva, poduzetništva i obrta, [www.mingo.hr](http://www.mingo.hr) te se stranke ne obraćaju Ministarstvu za njezino izdavanje. Stranke imaju pravo izvoza u neograničenoj količini i vrijednosti robe temeljem jedne dozvole tijekom 5 godina. Na taj način se uvelike smanjuju administrativne prepreke jer nije potrebno tražiti dozvolu za svaki prijenos.

Preduvjet za izdavanje globalne dozvole za prijenos i opće dozvole za prijenos je uspostavljen program unutarnje usklađenosti (u daljnjem tekstu: PUU), kojim su utvrđena pravila postupanja i odgovornosti unutar gospodarskog subjekta (imenovanje zaposlenika odgovornih za kontrolu prijenosa odnosno izvoza/uvoza, vođenje administrativne i transakcijske evidencije, obuka zaposlenika, obrada naloga u skladu s PUU-om i dr.).

Zahtjev za verifikaciju PUU-a pravna osoba ili fizička osoba – obrtnik dostavlja Ministarstvu gospodarstva, poduzetništva i obrta. Verifikaciju usklađenosti PUU-a s propisanim uvjetima obavlja Povjerenstvo, a Ministarstvo gospodarstva, poduzetništva i obrta, nakon pozitivnog mišljenja Povjerenstva, izdaje rješenje o uspostavljenom PUU, temeljem čega gospodarski subjekt stječe pravo na korištenje globalne i opće dozvole za prijenos.

Pravne i fizičke osobe – obrtnici koji će obrambene proizvode primati temeljem opće dozvole za prijenos izdane od druge države članice Europske unije podnose Ministarstvu gospodarstva, poduzetništva i obrta pisani zahtjev za izdavanje certifikata.

Izdanim certifikatom potvrđuje se pouzdanost primatelja, posebno što se tiče njegove sposobnosti poštivanja izvoznih ograničenja obrambenih proizvoda primljenih temeljem dozvole za prijenos iz druge države članice Europske unije.

Do kraja 2018. godine dva trgovačka društva su ispunila uvjete za dobivanje certifikata.

## 1.3. BAZA PODATAKA

Kako bi Ministarstvo gospodarstva, poduzetništva i obrta raspolagalo vjerodostojnim i točnim podacima o zatraženim, izdanim, odbijenim i realiziranim dozvolama, Zakon propisuje da su pravne osobe ili fizičke osobe – obrtnici koji obavljaju djelatnost izvoza/uvoza ili prijenosa navedenih roba i pružanja usluga, dužne u roku 15 dana od izvršenja posla izvijestiti Ministarstvo gospodarstva, poduzetništva i obrta pisanim putem ili putem elektroničke pošte o izvršenom izvozu/uvozu ili prijenosu te priložiti dokumentaciju temeljem koje je izvršen izvoz/uvoz/prijenos. Navedena dokumentacija mora sadržavati: obavijest o izvršenom prijenosu, presliku dozvole, presliku carinske deklaracije (u slučaju da je prijenosu obrambenog proizvoda prethodio njegov uvoz na teritorij Republike Hrvatske), serijske brojeve oružja, kao i ostalu dokumentaciju ovisno o vrsti robe.

Ministarstvo gospodarstva, poduzetništva i obrta od 1. siječnja 2018. priprema dozvole u novoj elektroničkoj aplikaciji za izdavanje dozvola. Predmetna aplikacija koristi se i kao baza podataka na temelju kojih je sačinjeno i ovo izvješće. Podatke u sustav unose službenici Ministarstva gospodarstva, poduzetništva i obrta. S obzirom na to da od 6. srpnja 2014. godine Ministarstvo financija - Carinska uprava nije u obvezi voditi podatke o prijenosu robe unutar Europske unije, izvješće o prijenosu robe unutar Europske unije temelji se samo na izvješćima o realizaciji po izdanim dozvolama koje stranke dostave Ministarstvu gospodarstva, poduzetništva i obrta.

Sukladno odredbama članka 6. Zakona, ministarstvo nadležno za obranu izdaje dozvole za uvoz za potrebe oružanih snaga Republike Hrvatske, a ministarstvo nadležno za unutarnje poslove izdaje dozvole za uvoz za potrebe policije. Također, dozvole za izvoz robe temeljem donacije Vlade izdaje ministarstvo nadležno za obranu, odnosno ministarstvo nadležno za unutarnje poslove u slučaju da se radi o robi iz njihove nadležnosti. Dozvole za izvoz robe temeljem međunarodnih vojnih sporazuma, čiji je potpisnik Republika Hrvatska, izdaje ministarstvo nadležno za obranu.

Sukladno odredbama Zakona o nadzoru robe s dvojnom namjenom (Narodne novine, br. 80/11 i 68/13) Ministarstvo vanjskih i europskih poslova izdaje dozvole za izvoz robe s dvojnom namjenom.

# IZVJEŠĆE O IZDANIM DOZVOLAMA ZA IZVOZ/PRIJENOS, UVOZ/PRIJENOS I PRUŽANJE USLUGA

Na temelju odredbi članka 25. Zakona o nadzoru prometa robe vojne namjene i nevojnih ubojnih sredstava, Ministarstvo gospodarstva, poduzetništva i obrta izradilo je Godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za 2018. godinu.

U 2018. godini Ministarstvo gospodarstva, poduzetništva i obrta izdalo je ukupno 1071dozvolu, od čega 866 pojedinačnih dozvola za izvoz, uvoz i prijenos robe vojne namjene i nevojnih ubojnih sredstava, 35 globalnih dozvola za izvoz i prijenos robe vojne namjene, 8 dozvola za pružanje usluga za robu vojne namjene te 162 dozvole za privremeni izvoz, uvoz i prijenos robe vojne namjene i nevojnih ubojnih sredstava za potrebe izložbi, seminara, obuke, testiranja, popravka robe ili popravka neispravne robe proizvođaču.

Tablica br. 2. Broj izdanih dozvola u 2018. godini za izvoz/prijenos, pružanje usluga i uvoz/prijenos prema kategorijama

|  |  |  |  |  |  |
| --- | --- | --- | --- | --- | --- |
|  | ROBA VOJNE NAMJENE | NEVOJNA UBOJNA SREDSTVA | PRIVREMENI izvoz/prijenos/uvoz | GLOBALNE –IZVOZ | UKUPNO |
| Izvoz/prijenos | 308 | 153 | 80 | 35 | 576 |
| Uvoz/prijenos | 255 | 150 | 82 | - | 487 |
| Pružanje usluga | 8 |  |  | - | 8 |
| **UKUPNO** | **571** | **303** | **162** |  | **1071** |

U odnosu na 2017. godinu kad je izdano ukupno 926 dozvola, u 2018. godini izdano je 15,6 % više dozvola.

**Graf br. 1 – Ukupan broj izdanih dozvola u 2017. i 2018. godini**

3.IZVJEŠĆE O FINANCIJSKIM POKAZATELJIMA REALIZACIJE DOZVOLA

3.1. FINANCIJSKA REALIZACIJA DOZVOLA IZDANIH U 2018. g.

U 2018. godini izdano je ukupno 1071 dozvola, od toga:

- 308 dozvole za izvoz/prijenos robe vojne namjene u odobrenoj vrijednosti od 2.734.892.793,61 HRK (368.087.859,17 EUR) od čega je u 2018. godini realizirano 714.187.037,79 HRK (96.122.077,76 EUR) ili 26,11 %.

- 255 dozvola za uvoz/prijenos robe vojne namjene u odobrenoj vrijednosti od 411.416.387,28 HRK (55.372.326,69 EUR) od čega je realizirano 35.839.137,37 HRK (4.823.571,65 EUR) ili 8,71 %.

- 153 dozvola za izvoz/prijenos nevojnih ubojnih sredstava u odobrenoj vrijednosti od 5.510.633.266,82 HRK (741.673.387,19 EUR) od čega je realizirano 41.629.441,57 HRK (5.602.885,81 EUR) ili 0,76 %.

- 150 dozvola za uvoz/prijenos nevojnih ubojnih sredstava u vrijednosti od 458.251.995,01 HRK (61.675.907,81 EUR) od čega je realizirano 33.890.557,05 HRK (4.561.313,20 EUR) ili 7,4 %.

- 8 dozvola za pružanje usluga za robu vojne namjene u odobrenoj vrijednosti od 24.930.697,51 HRK (3.355.410,16 EUR) od čega je realizirano 0,00 HRK (0,00 EUR).

3.2. UKUPNI FINANCIJSKI POKAZATELJI REALIZACIJE DOZVOLA U 2018. GODINI S DODANOM REALIZACIJOM DOZVOLA KOJE SU IZDANE U 2017. GODINI, A REALIZIRANE U 2018. GODINI **\***

3.2.1. Izvoz/prijenos robe vojne namjene i nevojnih ubojnih sredstava

Ukupna realizacija po izdanim dozvolama za izvoz/prijenos robe vojne namjene u 2018. godini iznosi 958.069.969,05 HRK (128.946.160,03 EUR), u što je uključena i realizacija po izdanim dozvolama u 2017. godini.

Ukupna realizacija po izdanim dozvolama za izvoz/prijenos nevojnih ubojnih sredstavau 2018. godini iznosi 44.539.191,32 HRK (5.994.507,58 EUR), u što je uključena i realizacija po izdanim dozvolama u 2017. godini.

Naime, u Godišnjem izvješću za 2018. godinu specificirane su dozvole koje su izdane tijekom 2018. godine. Isto tako, dozvole izdane tijekom 2017. godine nisu sve realizirane u 2017. godini, nego i u 2018. godini pa slijedom navedenog, svake godine u godišnjem izvješću za prošlu godinu evidentira se i realizacija po dozvolama iz prethodne godine koje nisu realizirane u godini u kojoj su izdane (2017. godina).

Tablica br. 3. Usporedni prikaz ukupne realizacije izvoza/prijenosa robe vojne namjene i nevojnih ubojnih sredstava za 2017. i 2018. godinu u HRK/EUR

|  |  |  |
| --- | --- | --- |
| IZVOZ/PRIJENOS | 2017.godina | 2018. godina |
| HRK | EUR | HRK | EUR |
| **Roba vojne namjene** | 1.001.661.341,93 | 133.199.646,53 | 958.069.969,05 | 128.946.160,03 |
| **Nevojna ubojna sredstva** | 39.211.985,77 | 5.214.359,81 | 44.539.191,32 | 5.994.507,58 |
| **UKUPNO** | **1.040.873.327,70** | **138.414.006,34** | **1.002.609.160,37** | **134.940.667,61** |

Pretvaranje valuta u HRK i EUR za realizacije u 2018. godini izvršeno je prema srednjem tečaju Hrvatske narodne banke na dan 31.12.2018. godine, a za realizacije u 2017. godini prema srednjem tečaju Hrvatske narodne banke na dan 31.12.2017. godine.

3.2.2. Pružene usluge za robu vojne namjene

U 2018. godini izdano je 8 dozvola za pružanje usluga za robu vojne namjene u odobrenoj vrijednosti od 24.930.697,51 HRK (3.355.410,16 EUR). U 2018. godini nije zabilježena realizacija po predmetnim dozvolama, kao ni prema dozvolama koje su izdane tijekom 2017. godine.

3.2.3. Uvoz/prijenos robe vojne namjene i nevojnih ubojnih sredstava

Ukupna realizacija po izdanim dozvolama za uvoz/prijenos robe vojne namjene u 2018. godini iznosi 50.654.269,81 HRK (6.817.532,95 EUR) u što je uključena realizacija po izdanim dozvolama iz 2017. godine.

Ukupna realizacija po izdanim dozvolama za uvoz/prijenos nevojnih ubojnih sredstava u 2018. godini iznosi 56.506.071,69 HRK (67.605.124,05 EUR) u što je uključena realizacija po izdanim dozvolama iz 2017. godine.

Naime, u Godišnjem izvješću za 2018. godinu specificirane su dozvole koje su izdane tijekom 2018. godine. Isto tako, dozvole izdane tijekom 2017. godine nisu sve realizirane u 2017. godini nego i u 2018. godini pa slijedom navedenog, svake godine u godišnjem izvješću za prošlu godinu evidentira se i realizacija po dozvolama iz prethodne godine koje nisu realizirane u godini u kojoj su izdane (2017. godina).

Tablica br. 4. Usporedni prikaz realizacije uvoza/prijenosa robe vojne namjene i nevojnih ubojnih sredstava za 2017. i 2018. godinu u HRK/EUR

|  |  |  |
| --- | --- | --- |
| **UVOZ/PRIJENOS** | **2017.** | **2018.** |
| HRK | EUR | HRK | EUR |
| **Roba vojne namjene** | 149.806.083,98 | 19.921.021,81 | 50.654.269,81 | 6.817.532,95 |
| **Nevojna ubojna sredstva** | 47.064.092,12 | 6.258.522,89 | 56.506.071,69 | 7.605.124,05 |
| **UKUPNO** | **196.870.176,10** | **26.179.544,70** | **107.160.341,50** | **14.422.657,00** |

Pretvaranje valuta u HRK i EUR za realizacije u 2018. godini izvršeno je prema srednjem tečaju Hrvatske narodne banke na dan 31.12.2018. godine, a za realizacije u 2017. godini prema srednjem tečaju Hrvatske narodne banke na dan 31.12.2017. godine.

**Graf br. 2 - Ukupan izvoz/prijenos i uvoz/prijenos**

**robe vojne namjene i nevojnih ubojnih sredstava**

**u 2017. i 2018. godini (u milijunima kuna)**

4. ZAKLJUČAK

Sukladno obvezi iz članka 25**.** stavka 2. Zakona o nadzoru prometa robe vojne namjene i nevojnih ubojnih sredstava (Narodne novine, broj 80/13), Ministarstvo gospodarstva, poduzetništva i obrta je izradilo Godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za 2018. godinu te ga je dostavilo Vladi Republike Hrvatske na usvajanje.

U 2018. godini Ministarstvo gospodarstva, poduzetništva i obrta izdalo je ukupno 1071 dozvolu za uvoz, izvoz i prijenos robe vojne namjene i nevojnih ubojnih sredstava.

U 2018. godini ukupna vrijednost izvoza robe vojne namjene i nevojnih ubojnih sredstava iznosi 1.002.609.160,37 HRK odnosno 134.940.667,61 EUR. Ukupna vrijednost uvoza robe vojne namjene i nevojnih ubojnih sredstava u 2018. godini iznosila je 107.160.341,50 HRK odnosno 14.442.657,00 EUR.

Slijedom financijskih pokazatelja, gospodarski subjekti su u 2018. godini, u prometu robom vojne namjene i nevojnim ubojnim sredstvima, ostvarili suficit u iznosu nešto manjem od 900 milijuna HRK (120 milijuna EUR). Naročito je važno da je izvezena roba u najvećem dijelu hrvatske proizvodnje.

Osim financijskih pokazatelja, cilj ovoga izvješća jest da se na transparentan način informira javnost o činjenicama od značaja za nacionalnu sigurnost, vanjsku politiku i gospodarske interese Republike Hrvatske te da se unaprijedi sustav kontrole izvoza i uvoza robe vojne namjene i nevojnih ubojnih sredstava za komercijalne svrhe.

Godišnje izvješće za 2018. godinu bit će objavljeno na internetskoj stranici Ministarstva gospodarstva, poduzetništva i obrta.

Godišnja izvješća o izvozu i uvozu robe vojne namjene i nevojnih ubojnih sredstava za komercijalne svrhe objavljuju se bez povjerljivih podataka, odnosno imena tvrtki i pojedinačnih financijskih pokazatelja te drugih povjerljivih podataka.